钦定古今图书集成/明伦汇编/氏族典/第241卷 > 张崇
## 钦定古今图书集成/明伦汇编/氏族典/第241卷 > 张崇

按《十国春秋》，吴张崇，慎县人也。官至庐州观察使。天
祐十三年，光州将王言作乱，崇不俟命，引兵讨定。高祖奖赉有加，久之，擢德胜军节度使。武义改元，加安
西大将军。崇居官好为不法，士庶苦之。常入觐广陵，
庐人意其改任，皆相幸，曰：“渠伊不复来矣。”崇归闻之，
计口征渠伊钱。明年再入觐，人多钳口不敢言，惟捋
髭相庆。归又征“捋髭钱”，其贪纵多此类。会庐江民讼
县令受赇，侍御史知杂事杨廷式欲并崇按之，徐知
诰谢之而止。未几，领武宁军节度使，已又仍镇庐州。
太和三年，赐爵清河王。崇在庐州，厚以货结权要，由
是常得还镇，为民患者二十馀年。